Gullsmiðurinn á Laugavegi og Kóka kóla lestin sem komst ekki leiðar sinnar . “ Varð vitni að því í eftirmiðdag í gær laugardaginn 7. desember að ungt par með 2 börn stóð fyrir framan verslunina okkar um kl. 17:30 og virtist vera að bíða eftir einhverju , norpandi í kuldanum , ” segir Sigurður Steinþórsson gullsmiður á Laugavegi um áratugaskeið . Og heldur svo áfram : “ Tuttugu mínútum síðar fór ég út og bauð þeim inní hlýja verslunina og spurði eftir hverju þau væru að bíða og hvort ég gæti eitthvað liðsinnt . Þau sögðust vera að bíða eftir Kóka kóla jólalestinni sem hefði átt að vera a Laugaveginum kl. 17,30 samkvæmt akstursplani sem að þau sýndu okkur . Ég sagði þeim að engin Kóka kóla-jólalest færi lengur um gamla góða Laugaveginn eins og áður , því núverandi meirihluti borgarstjórnar væri búin að loka götunni fyrir slíku , til að skapa “ manneskjulega ” lifandi stemmingu í miðborginni . Foreldrar barnanna sögðust hafa farið með sínum foreldrum niður á Laugaveg á sínum tíma og horft á ljósin og hlustað á háværa jólatónlist frá jóla-Kóka kólalestinni . Þetta hefði í gegnum árin verið eitt af upphafsatriðum jólaundirbúningsins þeirra . Börnin voru með tárin í augunum , eitthvað hafði verið eyðilagt . Þökk sé þeim sem ráða og vita betur . ”